Κανονισμός (ΕΚ) αριθ. 381/2002 της Επιτροπής

της 28ης Φεβρουαρίου 2002

για παρέκκλιση από τις διατάξεις του κανονισμού (ΕΚ) αριθ. 2535/2001, όσον αφορά τις αιτήσεις πιστοποιητικών εισαγωγής τυριών από τη Νότιο Αφρική

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1255/1999 του Συμβουλίου, της 17ης Μαΐου 1999, περί κοινής οργανώσεως της αγοράς στον τομέα του γάλακτος και των γαλακτοκομικών προϊόντων(1), όπως τροποποιήθηκε τελευταία από τον κανονισμό (ΕΚ) αριθ. 1670/2000(2), και ιδίως το άρθρο 26 παράγραφος 3 και το άρθρο 29 παράγραφος 1,

Εκτιμώντας τα ακόλουθα:

(1) Ο κανονισμός (ΕΚ) αριθ. 2535/2001 της Επιτροπής, της 14ης Δεκεμβρίου 2001, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1255/1999 του Συμβουλίου όσον αφορά το καθεστώς εισαγωγής γάλακτος και γαλακτοκομικών προϊόντων και το άνοιγμα δασμολογικών ποσοστώσεων(3) προβλέπει, μεταξύ άλλων, την κατανομή των προς εισαγωγή ποσοτήτων ανά εξάμηνο, την περίοδο κατάθεσης αιτήσεων για πιστοποιητικά εισαγωγής, καθώς και τη μεταφορά ποσοτήτων που απομένουν στην επόμενη περίοδο εισαγωγής.

(2) Οι αιτήσεις πιστοποιητικών εισαγωγής για τα τυριά καταγωγής Νοτίου Αφρικής κατά την περίοδο από την 1η Ιανουαρίου έως τις 30 Ιουνίου 2002 ήσαν ελάχιστες λόγω της αβεβαιότητας όσον αφορά την ίδια τη δυνατότητα εισαγωγής τυριών καταγωγής από την τρίτη αυτή χώρα. Όντως, ενώ οι μονάδες παραγωγής τρίτων χωρών που παράγουν τρόφιμα προοριζόμενα για κατανάλωση από τον άνθρωπο πρέπει να εγκρίνονται σύμφωνα με τις διατάξεις της οδηγίας 92/46/ΕΟΚ του Συμβουλίου, της 16ης Ιουνίου 1992, για τη θέσπιση των υγειονομικών κανόνων για την παραγωγή και την εμπορία νωπού γάλακτος, θερμικά επεξεργασμένου γάλακτος και προϊόντων με βάση το γάλα(4), όπως τροποποιήθηκε τελευταία από την οδηγία 94/71/ΕΚ(5), προκειμένου να εξασφαλίζεται η τήρηση των υγειονομικών κανόνων, στη Δημοκρατία της Νοτίου Αφρικής δεν υπήρχε καμία εγκεκριμένη εγκατάσταση παραγωγής γαλακτοκομικών προϊόντων κατά την περίοδο υποβολής αιτήσεων πιστοποιητικών από την 1η έως τις 10 Ιανουαρίου 2002 και για το λόγο αυτό ήταν αδύνατη η πραγματοποίηση εξαγωγών προς την Ευρωπαϊκή Κοινότητα.

(3) Μετά την ολοκλήρωση της διαδικασίας έγκρισης, τα γαλακτοκομικά προϊόντα καταγωγής Νοτίου Αφρικής είναι πλέον δυνατόν να εξάγονται προς την Ευρωπαϊκή Κοινότητα. Προκειμένου να καταστεί δυνατή η βέλτιστη χρησιμοποίηση της ποσόστωσης και να αποφευχθεί η υποχρέωση αναμονής του δεύτερου εξαμήνου του έτους 2002 ώστε να αρχίσει η δεύτερη περίοδος υποβολής αιτήσεων που θα αφορούν σχεδόν ολόκληρη την ποσότητα της ποσόστωσης είναι σκόπιμο, κατά παρέκκλιση από τις διατάξεις του κανονισμού (ΕΚ) αριθ. 2535/2001, να αρχίσει για κάθε εμπορευόμενο, όσον αφορά το πρώτο εξάμηνο του 2002, νέα περίοδος υποβολής αιτήσεων πιστοποιητικών εισαγωγών τυριών για την απομένουσα ποσότητα.

(4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης γάλακτος και γαλακτοκομικών προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Κατά παρέκκλιση των διατάξεων του άρθρου 6, του άρθρου 14 παράγραφος 1 και του άρθρου 16 παράγραφος 2 δεύτερο εδάφιο του κανονισμού (ΕΚ) αριθ. 2535/2001, για την περίοδο από την 1η Ιανουαρίου έως τις 30 Ιουνίου 2002 οι αιτήσεις πιστοποιητικών εισαγωγής για τα τυριά καταγωγής Νοτίου Αφρικής, με βάση την ποσόστωση αριθ. 09.4151 που προβλέπεται στο παράρτημα I μέρος E του εν λόγω κανονισμού, είναι δυνατόν να κατατίθενται από την 1η έως τις 10 Μαρτίου 2002 εντός του ορίου των 2730 τόνων.

2. Κατά παρέκκλιση των διατάξεων του άρθρου 12 δεύτερο εδάφιο του κανονισμού (ΕΚ) αριθ. 2535/2001, κάθε εμπορευόμενος ο οποίος έχει υποβάλει αίτηση πιστοποιητικού εισαγωγής όσον αφορά την ποσόστωση που αναφέρεται στην παράγραφο 1 κατά την περίοδο υποβολής αιτήσεως από την 1η έως τις 10 Ιανουαρίου 2002 έχει τη δυνατότητα να υποβάλει νέα αίτηση στο πλαίσιο του παρόντος κανονισμού.

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 28 Φεβρουαρίου 2002.

Για την Επιτροπή

Franz Fischler

Μέλος της Επιτροπής

(1) ΕΕ L 160 της 26.6.1999, σ. 48.

(2) ΕΕ L 193 της 29.7.2000, σ. 10.

(3) ΕΕ L 341 της 22.12.2001, σ. 29.

(4) ΕΕ L 268 της 14.9.1992, σ. 1.

(5) ΕΕ L 368 της 31.12.1994, σ. 33.